২৩ বছর পর ভারতে বিশ্বকাপ! বিরাট সুযোগ ভারতীয়দের সামনে

ওয়েব ডেস্ক: আগে ছিলেন বিশ্বনাথন আনন্দ, এখন ডি গুকেশ, প্রজ্ঞানন্দ। দাবার সাম্রাজ্যে ভারতের দাপট এখনও অব্যাহত। আর এবার এবার সাদা-কালো ঘুঁটির বিশ্বকাপের আয়োজন করতে চলেছে ভারত। চলতি বছর FIDE দাবা বিশ্বকাপের (FIDE Chess World Cup 2025) আসর বসতে চলেছে গোয়ার (Goa) বুকে। উল্লেখযোগ্য বিষয় হল, দীর্ঘ ২৩ বছর পর দাবার বিশ্বযুদ্ধ ফিরতে চলেছে ভারতে। শেষবার ভারতে আয়োজিত এই প্রতিযোগিতায় চ্যাম্পিয়ন হয়েছিলেন বিশ্বনাথন আনন্দ। এবার কি সেই গৌরব ফিরিয়ে আনতে পারবেন গুকেশ (D Gukesh), প্রজ্ঞানন্দরা (R Praggnanandhaa)? ভারতীয় দাবা ভক্তরা অন্তত সেই কামনাই করবেন।

মঙ্গলবার গোয়ার মুখ্যমন্ত্রী প্রমোদ সাওয়ান্ত উত্তর গোয়ার আরপুরায় FIDE দাবা বিশ্বকাপ ২০২৫-এর লোগো ও অ্যান্থেমের উদ্বোধন করেন। তিনি জানান, ৩১ অক্টোবর থেকে ২৭ নভেম্বর পর্যন্ত চলবে এই আন্তর্জাতিক প্রতিযোগিতা। শেষবার ২০০২ সালে ভারতে বসেছিল দাবা বিশ্বকাপের আসর। সেবার ভারতীয় দাবা কিংবদন্তি বিশ্বনাথন আনন্দ ট্রফি জয় করে দেশকে গর্বিত করেছিলেন।

আরও পড়ুন: বিরাট, রোহিতদের থেকে কত কম বেতন পান হরমনপ্রীতরা? দেখুন হিসেব

এবারের প্রতিযোগিতায় অংশ নিচ্ছে ৮২টি দেশ। সেই কারণে FIDE দাবা বিশ্বকাপ ২০২৫-কে ভারতে আয়োজিত সবচেয়ে বড় দাবা টুর্নামেন্টগুলির মধ্যে অন্যতম বলা হচ্ছে। এই টুর্নামেন্টে ভারতের জার্সিতে খেলবেন ডি গুকেশ, অর্জুন এরিগাইসি, আর প্রজ্ঞানন্দ, বিদিত গুজরাথি, নিহাল সারিন ও দিব্যা দেশমুখরা। বিশ্বের নামি দাবাড়ুদের অ্যানিশ গিরি, ওয়েসলি সো, হ্যান্স নিয়মান ও ইয়ান নেপোমনিয়াচ্চি খেলবেন এই প্রতিযোগিতায়। এছাড়াও আর্জেন্টিনার ১২ বছর বয়সি দাবাড়ু ফাউস্টিনো অরো এবারের টুর্নামেন্টের সবচেয়ে কনিষ্ঠ প্রতিযোগী হিসেবে নজর কাড়তে চলেছেন।

উল্লেখযোগ্য বিষয় হল, যে এই FIDE দাবা বিশ্বকাপ ২০২৫–এ চ্যাম্পিয়ন হবেন তাঁর সামনে খুলে যাবে এক অন্য দরজা। বিশ্বকাপ বিজেতা দাবাড়ুর নাম উঠবে ২০২৬ সালের ‘ক্যান্ডিডেটস টুর্নামেন্ট’-এর তিনটি গুরুত্বপূর্ণ আসনের একটিতে অর্জন, যা বিশ্ব দাবা চ্যাম্পিয়নশিপে পৌঁছনোর শেষ ধাপ।