‘এ দেশের বুকে আঠেরো আসুক নেমে’, দাবায় সর্বকনিষ্ঠ বিশ্ব চ্যাম্পিয়ন চেন্নাইয়ের গুকেশ

নয়াদিল্লি: ‘আঠেরো বছর বয়স কী দুঃসহ….এ দেশের বুকে আঠেরো আসুক নেমে’। মাত্র আঠেরোতেই বিশ্বজয় ভারতীয়ের। দাবায় বিশ্বজয় করলেন তামিলনাড়ুর ডি গুকেশ (D Gukesh)। কিংবদন্তী গ্যারি কাসপারভের (Garry Kasparov) রেকর্ড ভেঙে সবচেয়ে কম বয়সে বিশ্বখেতাব জয়ের মুকুটও চলে এল এই ভারতীয়ের দখলে। প্রাক্তন বিশ্ব চ্যাম্পিয়ন বিশ্বনাথন আনন্দের শহরের বাসিন্দা গুকেশ নাম লেখালেন ইতিহাসে। মাত্র এগারো বছর বয়সে বিশ্ব চ্যাম্পিয়ন হতে চায় বলে জানিয়েছিল যে ছেলেটি, সেই গুকেশ আজ কৃতিত্বে মহীরুহ। সিঙ্গাপুরে গত কয়েক দিনে ঘুঁটির টানাপোড়েনের পর ওয়ার্ল্ড চেস চ্যাম্পিয়নশিপ ২০২৪ গেম ১৪-তে বৃহস্পতিবার শেষ গেমে হারিয়েই দিলেন চীনের ডিং লিরেনকে (Ding Liren)। ভারতীয়ের দাবার চালে দুরমুশ চীনা আধিপত্য।

গুকেশ ৭.৫-৬.৫ ফলে প্রতিপক্ষকে হারালেন। টাইব্রেকারে খেলার দরকার হল না। এদিন ১৪ তম ম্যাচ ছিল। এর আগে ১৩ তম ম্যাচে সমান পয়েন্ট ছিল দুই প্রতিদ্বন্দ্বীর। এদিন গুকেশ এক পয়েন্ট পেতেই পৌঁছন ৭.৫ পয়েন্টে। গুকেশ মাত্র সাত বছর বয়সে দাবা খেলা শুরু করেছিলেন। ১২ বছর সাত মাস বয়সে গ্র্যান্ড মাস্টারের যোগ্যতা অর্জন করেন। এর আগে গুকেশ ২০২২ সালে অলিম্পিয়াডে একক বিভাগে সোনা জিতেছিলেন। আনন্দকে টপকে ভারতীয়দের মধ্যে শীর্ষ তালিকায় পৌঁছন। এছাড়া বিশ্বনাথন আনন্দের পর দ্বিতীয় ভারতীয় হিসেবে ক্যান্ডিডেটস দাবায়ও চ্যাম্পিয়ন হয়েছিল গুকেশ। দাবায় তাঁর উল্কার গতিতে উত্থান। গুকেশের বাবা ডাক্তার, মা মাইক্রো বায়োলজিস্ট। চেন্নাইয়ের ছেলেটি আজ বিশ্বের উজ্জ্বল নক্ষত্র। দাবার ৫৫তম চালে প্রতিদ্বন্দ্বী ডিং লিরেন ভুল করতেই আনন্দে চোখে জল এসে যায় গুকেশের। খুশিতে কেঁদে ফেলেন তিনি।  যাঁর এই বিশ্বসেরার খেতাবি লড়াইয়ে নামা শচীন টেন্ডুলকারের ১৬ বছর বয়সে আন্তর্জাতিক ক্রিকেটে অভিষেকের চেয়ে কম রোমাঞ্চকর নয় বলে কলকাতা টিভি ডিজিটালে বলছিলেন বিশিষ্ট ক্রীড়া সাংবাদিক গৌতম ভট্টাচার্য। ক্রীড়া বিশেষজ্ঞদের মতে, গুকেশের এই খেতাবি লড়াইয়ে সাফল্য তাঁর সুযোগ পাওয়াকে ঘিরে তৈরি হওয়া সাময়িক বিতর্ককে ফুৎকারে উড়িয়ে দিল। নতুন মর্যাদা দিল বিশ্বনাথন আনন্দের জহুরির চোখকে। স্বপ্নের উড়ানে আঠেরোতেই দেশের মুখ উজ্জ্বল করলেন গুকেশ ডোম্মারাজু।